Document ID: 32018D0402

Reference:
15.3.2018
LV
Eiropas Savienības Oficiālais Vēstnesis
L 72/20
KOMISIJAS LĒMUMS (ES) 2018/402
(2018. gada 13. marts),
ar ko izveido Eiropas Darba iestādes Eiropas padomdevēju grupu
(Dokuments attiecas uz EEZ un Šveici)
EIROPAS KOMISIJA,
ņemot vērā Līgumu par Eiropas Savienības darbību un jo īpaši tā 46. pantu, 48. pantu, 53. panta 1. punktu, 62. pantu un 91. panta 1. punktu,
tā kā:
(1)
Savā 2017. gada runā par stāvokli Savienībā (1) priekšsēdētājs Ž. K. Junkers ierosināja izveidot Eiropas Darba iestādi, lai stiprinātu taisnīgumu iekšējā tirgū un nodrošinātu, ka ES noteikumus par darbaspēka mobilitāti īsteno taisnīgi, vienkārši un efektīvi.
(2)
Komisija 2018. gada 13. martā ierosināja izveidot Eiropas Darba iestādi (2), lai atbalstītu dalībvalstis un Komisiju to centienos atvieglot personām un darba devējiem piekļuvi informācijai par viņu tiesībām un pienākumiem, kā arī attiecīgajiem pakalpojumiem pārrobežu darbaspēka mobilitātes situācijās, atbalstītu dalībvalstu sadarbību attiecīgo Savienības tiesību aktu pārrobežu izpildē, uzņemtos starpnieka lomu un veicinātu risinājumus pārrobežu strīdu vai darba tirgus traucējumu gadījumā.
(3)
Būtu jāizveido padomdevēja grupa, kas konsultētu Komisiju un palīdzētu tai ātri izveidot Eiropas Darba iestādi un nodrošināt tās turpmāko darbību. Šāda struktūra būtu jāsauc par Eiropas Darba iestādes Eiropas padomdevēju grupu (turpmāk “Grupa”). Lai gan Grupa nepiedalās likumdošanas procesā, kura rezultātā tiek pieņemta ierosinātā regula, ar ko izveido Eiropas Darba iestādi, Grupai būtu jāpalīdz likt pamatu Eiropas Darba iestādes izveidei.
(4)
Šai darba grupai jo īpaši būtu jādara iespējama apmaiņa ar labāko praksi un pieredzi saistībā ar sadarbību tādās jomās kā pārrobežu darbaspēka mobilitāte un sociālā nodrošinājuma sistēmu koordinēšana, kuras Eiropas Darba iestāde varētu pilnveidot, kā arī tā varētu izskatīt vispārīgus jautājumus, principiālus jautājumus un praktiskas problēmas, kas rodas, īstenojot attiecīgos Savienības tiesību aktus. Grupas uzdevums būtu arī palīdzēt noteikt attiecīgo pastāvošo struktūru, tostarp ES aģentūru, sadarbību un ieguldījumu, lai panāktu veiksmīgu Eiropas Darba iestādes darbību.
(5)
Grupa būtu jāvada Komisijai (Nodarbinātības, sociālo lietu un iekļautības ĢD), un tās sastāvā būtu jābūt dalībvalstu iestāžu augstākā līmeņa amatpersonu, Savienības līmeņa sociālo partneru, Eiropas Dzīves un darba apstākļu uzlabošanas fonda (Eurofound), Eiropas Profesionālās izglītības attīstības centra (Cedefop), Eiropas Izglītības fonda (ETF) un Eiropas Darba drošības un veselības aizsardzības aģentūras (EU-OSHA) pārstāvjiem. Savienības līmeņa sociālajiem partneriem būtu vienlīdzīgi jāpārstāv arodbiedrības un darba devēju organizācijas.
(6)
Eiropas Brīvās tirdzniecības asociācijas (EBTA) valstīm un Eiropas Savienības Aģentūrai tiesībaizsardzības sadarbībai (Eiropols) būtu jāpiešķir novērotāja statuss.
(7)
Grupai būtu jāsadarbojas ar darbaspēka mobilitātes un sociālā nodrošinājuma koordinēšanas jomā jau pastāvošajām struktūrām.
(8)
Būtu jāparedz noteikumi par to, kā Grupas locekļi un novērotāji drīkst izpaust informāciju.
(9)
Personas dati būtu jāapstrādā saskaņā ar Eiropas Parlamenta un Padomes Regulu (EK) Nr. 45/2001 (3).
(10)
Šis lēmums būtu jāpiemēro līdz brīdim, kad ir izveidota Eiropas Darba iestāde,
IR PIEŅĒMUSI ŠO LĒMUMU.
1. pants
Priekšmets
Tiek izveidota Eiropas Darba iestādes Eiropas padomdevēja grupa (turpmāk – “Grupa”).
2. pants
Uzdevumi
Grupa konsultē Komisiju (Nodarbinātības, sociālo lietu un iekļautības ĢD) un palīdz tai ātri izveidot Eiropas Darba iestādi un nodrošināt tās turpmāko darbību.
Grupas uzdevumi ir:
a)
veicināt sadarbību starp valstu iestādēm un ieinteresētajām personām un konsultēt Komisiju par Eiropas Darba iestādes ātru izveidi un tās turpmāko operatīvo darbību;
b)
izskatīt vispārīgus jautājumus, principiālus jautājumus un praktiskas problēmas, kas rodas, īstenojot attiecīgos Savienības tiesību aktus pārrobežu darbaspēka mobilitātes un sociālā nodrošinājuma koordinēšanas jomā, kā arī to ietekmi uz Eiropas Darba iestādes darbībām;
c)
apmainīties viedokļiem un apzināt labāko praksi un veiksmīgas sadarbības piemērus pārrobežu darbaspēka mobilitātes un sociālā nodrošinājuma koordinēšanas jomā, lai izstrādātu Eiropas Darba iestādes darbības;
d)
noteikt pastāvošo struktūru, tostarp decentralizēto ES aģentūru, sadarbību un ieguldījumu, lai panāktu veiksmīgu Eiropas Darba iestādes darbību.
3. pants
Dalība
1.   Grupas sastāvā ir:
—
viens pārstāvis no katras dalībvalsts,
—
seši pārstāvji no Savienības līmeņa sociālajiem partneriem, kuri vienlīdzīgi pārstāv arodbiedrības un darba devēju organizācijas,
—
viens pārstāvis no katras ES aģentūras nodarbinātības un sociālo lietu jomā.
2.   Locekļi ieceļ savus pārstāvjus augstākajā līmenī un nodrošina to, ka to pārstāvji sniedz augsta līmeņa zinātību.
3.   Pārstāvjus ieceļ 30 dienu laikā pēc šā lēmuma stāšanās spēkā. Pārstāvjiem var palīdzēt eksperti.
4.   Tie locekļi, kuri vairs nespēj pilnvērtīgi piedalīties ekspertu grupas apspriedēs, kuri, pēc Komisijas (Nodarbinātības, sociālo lietu un iekļautības ĢD) domām, neatbilst Līguma par Eiropas Savienības darbību 339. panta nosacījumiem vai kuri atkāpjas, vairs netiek aicināti piedalīties Grupas sanāksmēs un tos līdz pilnvaru termiņa beigām var aizstāt ar citiem locekļiem.
4. pants
Priekšsēdētājs
Grupas priekšsēdētājs ir Komisijas (Nodarbinātības, sociālo lietu un iekļautības ĢD) pārstāvis.
5. pants
Darbība
1.   Grupa darbojas pēc Komisijas (Nodarbinātības, sociālo lietu un iekļautības ĢD) pieprasījuma saskaņā ar horizontālajiem noteikumiem (4).
2.   Grupa sanāk vismaz trīs reizes gadā. Grupas sanāksmes parasti notiek Komisijas telpās.
3.   Sekretariāta pakalpojumus nodrošina Komisija (Nodarbinātības, sociālo lietu un iekļautības ĢD). Grupas sanāksmēs var piedalīties ieinteresēti Komisijas ierēdņi no citām struktūrvienībām.
4.   Vienojoties ar Komisiju (Nodarbinātības, sociālo lietu un iekļautības ĢD), Grupa ar vienkāršu tās locekļu balsu vairākumu var pieņemt lēmumu par atklātām apspriedēm.
5.   Apspriežu protokoliem par visiem darba kārtības punktiem un Grupas sniegtajiem atzinumiem jābūt jēgpilniem un pilnīgiem. Protokolus sagatavo sekretariāts priekšsēdētāja pārraudzībā.
6.   Atzinumus, ieteikumus vai ziņojumus Grupa pieņem vienprātīgi.
7.   Eiropas Parlamenta ekspertu līdzdalība Grupas darbā ir noteikta Pamatnolīguma par Eiropas Parlamentu un Eiropas Komisijas attiecībām (5) 15. punktā un I pielikumā.
6. pants
Pieaicinātie eksperti
Komisija (Nodarbinātības, sociālo lietu un iekļautības ĢD) darbam Grupā var ad hoc kārtībā pieaicināt ekspertus ar īpašu zinātību izskatāmajā darba kārtības jautājumā.
7. pants
Novērotāji
1.   Eiropas Brīvās tirdzniecības asociācijas (EBTA) valstīm un Eiropas Savienības Aģentūrai tiesībaizsardzības sadarbībai (Eiropols) pēc tieša uzaicinājuma piešķir novērotāja statusu saskaņā ar horizontālajiem noteikumiem.
2.   Novērotāji nominē savus pārstāvjus.
3.   Novērotāju pārstāvji ar priekšsēdētāja piekrišanu var piedalīties Grupas apspriedēs un sniegt zinātību. Taču tie nevar piedalīties Grupas ieteikumu vai atzinumu formulēšanā.
8. pants
Reglaments
Vienojoties ar Komisiju (Nodarbinātības, sociālo lietu un iekļautības ĢD) un pamatojoties uz tās priekšlikumu, Grupa ar vienkāršu tās locekļu balsu vairākumu saskaņā ar horizontālajiem noteikumiem pieņem reglamentu, pamatojoties uz ekspertu grupu darba standarta reglamentu.
9. pants
Dienesta noslēpums un klasificētas informācijas apstrāde
Uz Grupas locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas pienākums, kas saskaņā ar Līgumiem un to īstenošanas noteikumiem attiecas uz visiem iestāžu locekļiem un to darbiniekiem, kā arī Komisijas drošības noteikumi, kas attiecas uz Savienības klasificētās informācijas aizsardzību un ir noteikti Komisijas Lēmumā (ES, Euratom) 2015/443 (6) un (ES, Euratom) 2015/444 (7). Ja viņi šo pienākumu neievēro, Komisija var veikt visus nepieciešamos pasākumus.
10. pants
Pārredzamība
1.   Grupu reģistrē Komisijas Ekspertu grupu un citu līdzīgu struktūru reģistrā (“Ekspertu grupu reģistrs”).
2.   Ekspertu grupu reģistrā publicē šādus datus par Grupas sastāvu:
a)
dalībvalstu nosaukums;
b)
sociālo partneru nosaukums, to pārstāvētās intereses;
c)
nodarbinātības un sociālo lietu jomas ES aģentūras nosaukums;
d)
novērotāju nosaukums, tostarp trešo valstu nosaukums.
3.   Visus attiecīgos dokumentus, tostarp darba kārtību, protokolus un dalībnieku iesniegtos materiālus, dara pieejamus vai nu Ekspertu grupu reģistrā, vai norādot saiti no reģistra uz īpašu tīmekļa vietni, kurā atrodama attiecīgā informācija. Piekļuve minētajām tīmekļa vietnēm neprasa lietotāja reģistrāciju, un tām nav noteikti nekādi citi ierobežojumi. Darba kārtību un citus informatīvus dokumentus laikus publicē pirms sanāksmes un pēc sanāksmes savlaicīgi publicē tās protokolu. Izņēmumus prasībai par publicēšanu paredz tikai tad, ja uzskata, ka dokumenta izpaušana varētu kaitēt sabiedrības vai privāto interešu aizsardzībai, kā noteikts Eiropas Parlamenta un Padomes Regulas (EK) Nr. 1049/2001 (8) 4. pantā.
11. pants
Sanāksmju izdevumi
1.   Grupas darbā iesaistītās personas nesaņem atlīdzību par sniegtajiem pakalpojumiem.
2.   Komisija Grupas darbā iesaistītajām personām atlīdzina ar Grupas darbu saistītos ceļa un uzturēšanās izdevumus. Izdevumus atlīdzina saskaņā ar Komisijā spēkā esošajiem noteikumiem, nepārsniedzot pieejamās apropriācijas, ko Komisijas struktūrvienības saņēmušas saskaņā ar ikgadējo resursu sadalījuma procedūru.
12. pants
Piemērojamība
Šis lēmums stājas spēkā dienā, kad to publicē Eiropas Savienības Oficiālajā Vēstnesī.
To piemēro līdz brīdim, kad ir izveidota Eiropas Darba iestāde.
Strasbūrā, 2018. gada 13. martā
Komisijas vārdā –
priekšsēdētājs
Jean-Claude JUNCKER
(1)  2017. gada runa par stāvokli Savienībā ir pieejama šādā tīmekļa vietnē: https://ec.europa.eu/commission/state-union-2017_lv.
(2)  COM(2018) 131.
(3)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).
(4)  C(2016) 3301, 13. panta 1. punkts.
(5)  OV L 304, 20.11.2010., 47. lpp.
(6)  Komisijas 2015. gada 13. marta Lēmums (ES, Euratom) 2015/443 par drošību Komisijā (OV L 72, 17.3.2015., 41. lpp.).
(7)  Komisijas 2015. gada 13. marta Lēmums (ES, Euratom) 2015/444 par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).
(8)  Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).

Summary:
Eiropas Darba iestādes Eiropas padomdevējas grupas izveide
Eiropas Darba iestādes Eiropas padomdevējas grupas izveide
 
KOPSAVILKUMS
Lēmums (ES) 2018/402, ar ko izveido Eiropas Darba iestādes Eiropas padomdevēju grupu
KĀDS IR ŠĪ LĒMUMA MĒRĶIS?
Ar to izveido Eiropas padomdevēju grupu, kas sniedz konsultācijas un palīdzību Eiropas Komisijai attiecībā uz Eiropas Darba iestādes (EDI) izveidi un darbību.
SVARĪGĀKIE ASPEKTI
Komisija 2018. gada 13. martā iesniedza priekšlikumu par EDI izveidi. Priekšlikuma vispārējais mērķis ir taisnīguma un savstarpējas uzticēšanās stiprināšana ES iekšējā tirgū, nodrošinot, ka ES noteikumus par darbaspēka mobilitāti piemēro taisnīgi, vienkārši un efektīvi. Priekšlikumam ir 3 konkrēti mērķi:palīdzēt personām un darba devējiem piekļūt informācijai par viņu tiesībām un pienākumiem attiecībā uz darbaspēka mobilitāti un sociālās nodrošināšanas sistēmu koordinēšanu (kopēji ES noteikumi, kas aizsargā personu tiesības uz sociālo nodrošināšanu, pārceļoties uz dzīvi citā ES valstī, Islandē, Lihtenšteinā, Norvēģijā un Šveicē), kā arī piekļuvi attiecīgajiem pakalpojumiem;  atbalstīt sadarbību starp valstu iestādēm ES tiesību aktu pārrobežu izpildē, tostarp vienkāršot kopīgas un saskaņotas pārbaudes (piemēram, gadījumos, kad dažādas valstis organizē vienlaicīgas pārbaudes);  darboties par vidutāju un sekmēt risinājumu rašanu strīdos starp valstu iestādēm un tādos pārrobežu darba tirgus traucējumu gadījumos kā uzņēmumu pārstrukturēšana, kas skar vairākas valstis.  Šis priekšlikums ir arī daļa no Eiropas sociālo tiesību pīlāra izvēršanas ar mērķi veicināt labākus darba un dzīves apstākļus ES.
Uzdevumi
Padomdevējas grupas galvenie uzdevumi ir šādi:nodrošināt sadarbību starp valstu iestādēm un ieinteresētajām personām un konsultēt Komisiju par EDI izveidi un tās turpmāko darbību;izskatīt vispārīgus jautājumus, principiālus jautājumus un praktiskas problēmas, kas rodas, īstenojot attiecīgos ES tiesību aktus darbaspēka mobilitātes un sociālā nodrošinājuma koordinēšanas jomā, kā arī to ietekmi uz EDI darbībām;  apmainīties viedokļiem un apzināt labāko praksi un veiksmīgas sadarbības piemērus pārrobežu darbaspēka mobilitātes un sociālā nodrošinājuma koordinēšanas jomā ar Eiropas Brīvās tirdzniecības asociācijas (EBTA) valstīm, lai izstrādātu EDI darbības;  noteikt pastāvošo struktūru, tostarp decentralizēto ES aģentūru, sadarbības veidus un ieguldījumu, lai izveidotu EDI un panāktu veiksmīgu tās darbību.  Sastāvs
Eiropas padomdevējas grupas sastāvā ir:viens pārstāvis no katras ES valsts;  seši pārstāvji no ES līmeņa sociālajiem partneriem, kuri vienlīdzīgi pārstāv arodbiedrības un darba devēju organizācijas;  viens pārstāvis no katras ES aģentūras nodarbinātības un sociālo lietu jomā:Eiropas Dzīves un darba apstākļu uzlabošanas fonda,Eiropas Profesionālās izglītības attīstības centra,Eiropas Izglītības fonda unEiropas Darba drošības un veselības aizsardzības aģentūras.  EBTA valstīm un Eiropas Savienības Aģentūrai tiesībaizsardzības sadarbībai pēc tieša uzaicinājuma var piešķirt novērotāja statusu. Komisija (Nodarbinātības, sociālo lietu un iekļautības ĢD) var ad hoc kārtībā pieaicināt ekspertus ar īpašu zinātību izskatāmajā darba kārtības jautājumā.
KOPŠ KURA LAIKA LĒMUMS IR PIEMĒROJAMS?
Tas ir piemērojams kopš 2018. gada 15. marta.
KONTEKSTS
Plašāka informācija:Jautājumi un atbildes par Eiropas Darba iestādi (Eiropas Komisija);  Komisija pieņem priekšlikumus par Eiropas Darba iestādi un piekļuvi sociālajam nodrošinājumam (Eiropas Komisija)  Eiropas sociālo tiesību pīlārs (Eiropas Komisija).  
PAMATDOKUMENTS
Komisijas Lēmums (ES) 2018/402 (2018. gada 13. marts), ar ko izveido Eiropas Darba iestādes Eiropas padomdevēju grupu (OV L 72, 15.3.2018., 20.–23. lpp.)
SAISTĪTIE DOKUMENTI
Priekšlikums Eiropas Parlamenta un Padomes regulai, ar ko izveido Eiropas Darba iestādi (COM(2018) 131 final, 13.3.2018.)
Pēdējo reizi atjaunots: 17.07.2018